贈二蘇公
作者：陳師道
朝代：宋

paragraphs: 岷峨之山中巴江，桂椒柟櫨楓柞樟。
青金黄玉丹砂良，獸皮鳥羽不足當。
異人間出駭四方，嚴王陳李司馬揚。
一翁二季對相望，奇寶橫道驥伏箱。
誰其識者有歐陽，大科異等固其常。
小却盛之白玉堂，典謨頌雅用所長。
度越周漢登虞唐，千載之下有素王。
平陳鄭毛視荒荒，後生不作諸老亡。
文體變化未可量，萬口一律如吃羌。
妖狐幻人犬陸梁，虎豹却走逢牛羊。
上帝惠顧祓不祥，天門夜下龍虎章。
前驅吳回後炎皇，絳旂丹轂朱冠裳。
從以甲胄萬鬼行，乘風縱燎無留藏。
天高地下日月光，授公以柄扶病傷。
士如稻苗待公秧，臨流不渡公爲航。
如大醫王治膏肓，外證已解中尚彊。
探囊一試黄昏湯，一洗十年新學腸。
老生塞口不敢嘗，向來狂殺今尚狂，請公別試囊中方。